CELEX: 32019D0638
Language: hu
Date: 2019-04-15 00:00:00
Title: A Tanács (EU) 2019/638 határozata (2019. április 15.) az egyezményben részes felek konferenciájának tizennegyedik ülésén a veszélyes hulladékok országhatárokat átlépő szállításának ellenőrzéséről és ártalmatlanításáról szóló Bázeli Egyezmény II., VIII. és IX. mellékletének bizonyos módosításai tekintetében az Unió által képviselendő álláspontról

24.4.2019   
               
               
                  HU
               
               
                  Az Európai Unió Hivatalos Lapja
               
               
                  L 109/19
               
            
         A TANÁCS (EU) 2019/638 HATÁROZATA
         (2019. április 15.)
         az egyezményben részes felek konferenciájának tizennegyedik ülésén a veszélyes hulladékok országhatárokat átlépő szállításának ellenőrzéséről és ártalmatlanításáról szóló Bázeli Egyezmény II., VIII. és IX. mellékletének bizonyos módosításai tekintetében az Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak a 218. cikke (9) bekezdésével együtt értelmezett 192. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A veszélyes hulladékok országhatárokat átlépő szállításának ellenőrzéséről és ártalmatlanításáról szóló Bázeli Egyezmény 1992-ben lépett hatályba (a továbbiakban: az egyezmény), és azt az Unió a 93/98/EGK tanácsi határozattal (1) kötötte meg.
                  
               
                     (2)
                  
                  
                     A hulladékszállításról szóló 1013/2006/EK európai parlamenti és tanácsi rendelet (2) végrehajtja az egyezményt és a hulladékok hasznosítási célú, határokat átlépő szállításának felügyeletéről szóló C(92)39/FINAL határozatot felülvizsgáló C(2001)107/FINAL Gazdasági Együttműködési és Fejlesztési Szervezet (OECD) tanácsi határozatot (a továbbiakban: OECD-határozat) az Unión belül.
                  
               
                     (3)
                  
                  
                     Az egyezménnyel összhangban a Részes Felek Konferenciája szükség szerint megfontolja és elfogadja az egyezménynek és mellékleteinek módosításait. Az egyezmény bármely módosítását a részes felek konferenciájának ülésén kell elfogadni.
                  
               
                     (4)
                  
                  
                     A Részes Felek Konferenciájának a tizennegyedik ülése várhatóan szükség szerint megfontolja és elfogadja az egyezmény alábbi mellékleteinek módosításait. Ezek a módosítások kiegészítenék az egyezmény II. és VIII. mellékletének bejegyzéseit, valamint felülvizsgálná az egyezmény IX. mellékletének B3010 számú bejegyzését.
                  
               
                     (5)
                  
                  
                     A Norvégia által benyújtott, az egyezmény II., VIII. és IX. mellékletének módosítására irányuló javaslatokat 2018. október 26-án továbbították a részes felek részére. A IX. melléklet módosítására irányuló javaslat helyesbítését 2018. december 6-án továbbították a részes felek részére. A javaslatok értelmében az egyezmény II., mellékletébe újonnan felvett, különleges figyelmet igénylő, illetve az egyezmény VIII. mellékletébe felvett veszélyes műanyaghulladékok az egyezmény ellenőrzési rendszerének hatálya alá kerülnének, míg a IX. melléklet B3010 számú felülvizsgált bejegyzésébe besorolt nem veszélyes műanyaghulladékkal továbbra is az egyezményben meghatározott feltételek mellett kereskedhetnek az egyes országok.
                  
               
                     (6)
                  
                  
                     Az Uniónak támogatnia kell a fent említett, az egyezmény mellékleteit érintő javasolt módosítások céljait, mivel e módosítások hozzá fognak járulni a következőkhöz: a műanyaghulladék-kivitel ellenőrzésének javítása; a műanyaghulladék olyan országokba történő kivitelének megakadályozása, amelyek nem rendelkeznek a hulladék hatékony gyűjtését és környezetbarát kezelését biztosító megfelelő infrastruktúrával; a műanyaghulladékkal való környezetbarát gazdálkodás támogatása; azon kockázat csökkentése, hogy a műanyaghulladék a környezetbe jusson, valamint a tengeri hulladék globális környezeti problémájának megelőzése. Az Uniónak azonban olyan változtatásokat kell javasolnia az egyezmény mellékleteinek módosítására irányuló norvég javaslatok vonatkozásában, illetve támogatnia kell az olyan változtatásokat, amelyek egyértelműbbé teszik ezen módosítások hatályát, javítanak a szöveg minőségén, továbbá az egyezmény 18. cikkében előírtnál hosszabb, megfelelő alkalmazási határidőt állapítanak meg ezen módosítások alkalmazása tekintetében, elősegítve végrehajtásukat és érvényesítésüket.
                  
               
                     (7)
                  
                  
                     Célszerű fenntartani a nem veszélyes műanyaghulladéknak – ezen belül a nem veszélyes műanyaghulladékok bizonyos keverékeinek – az Unión és az EGT-n belüli szállításával kapcsolatos jelenlegi helyzetet, és ennek megfelelően nem alkalmazni az ellenőrzési rendszert az ilyen szállítmányokra. Ennek érdekében, amennyiben az szükséges, az Uniónak alkalmaznia kell az OECD-határozatban foglalt eljárásokat, és azt az eljárást, amely alapján az Egyezménnyel összhangban, a Részes és nem Részes Államokkal egyaránt, a veszélyes és az egyéb hulladékok országhatárokat átlépő szállításáról két- és többoldalú, illetve regionális megállapodásokat kössenek, annak biztosítása érdekében, hogy nem vezetnek be további ellenőrzéseket a nem veszélyes műanyaghulladékoknak – ezen belül a nem veszélyes műanyaghulladékok bizonyos keverékeinek – az Unión és az EGT-n belüli szállítására vonatkozóan, az egyezmény II. mellékletének módosítása elfogadásának, vagy az egyezmény IX. melléklete B3010 számú bejegyzése felülvizsgálatának következtében.
                  
               
                     (8)
                  
                  
                     Célszerű meghatározni az Unió által a Részes Felek Konferenciájának tizennegyedik ülésén képviselendő álláspontot az egyezmény II., VIII. és IX. mellékeltének módosításaira vonatkozóan, mivel e módosítások kötelező érvényűek lesznek az Unióra nézve és meghatározó módon befolyásolják majd az uniós szabályozás, nevezetesen az 1013/2006/EK rendelet tartalmát,
                  
               ELFOGADTA EZT A HATÁROZATOT:
         
            1. cikk
            
               (1)   A veszélyes hulladékok országhatárokat átlépő szállításának ellenőrzéséről és ártalmatlanításáról szóló Bázeli Egyezményben (a továbbiakban: az egyezmény) részes felek konferenciájának tizennegyedik ülésén az Unió az alábbi szempontok érvényesítése mellett támogatja az egyezmény II., VIII. és IX. mellékeltének módosításának elfogadását, valamint a műanyaghulladékra vonatkozó bejegyzések tekintetében történő kiegészítését és felülvizsgálatát:
               
                           a)
                        
                        
                           az Unió támogatja Norvégia javasolt módosításait, hogy a II. melléklet a nem veszélyes műanyaghulladékról szóló, egy új bejegyzéssel egészüljön ki (amely az egyezmény ellenőrzési rendszerének hatálya alá tartozik), azzal a feltétellel, hogy tisztázandó, hogy ez a bejegyzés a nem veszélyes műanyaghulladékok keverékeire is egyértelműen vonatkozik, továbbá hogy ez a bejegyzés – többek között az egyezmény IX. melléklete B3010 számú bejegyzésének egyértelmű megfogalmazása révén – egyértelműen meghatározott legyen, elősegítendő a nem veszélyes műanyaghulladékról szóló új bejegyzésnek az egyezmény II. mellékletébe történő beillesztése nyomán a részes felekre háruló kötelezettségek teljesítését, illetve betartatását;
                        
                     
                           b)
                        
                        
                           az Unió támogatja Norvégia javasolt módosításait, hogy az egyezmény VIII. melléklete a veszélyes műanyaghulladékról szóló, egy új bejegyzéssel egészüljön ki (amely az egyezmény ellenőrzési rendszerének hatálya alátartozik), feltéve, hogy ez a bejegyzés a veszélyes műanyaghulladékok keverékeire is egyértelműen vonatkozik;
                        
                     
                           c)
                        
                        
                           az Unió támogatja Norvégia javaslatát az egyezmény IX. mellékletének a nem veszélyes műanyagokról szóló (amely nem kell az egyezmény ellenőrzési rendszerének hatálya tartozik, hacsak az említett hulladék nem tartalmaz az egyezmény I. melléklete szerinti anyagot olyan mértékben, hogy a III. melléklet szerinti veszélyességi jellemzőket mutatja) B3010 számú bejegyzésének felülvizsgálatára irányuló javaslatot, feltéve, hogy ez a javaslat a következőkre figyelemmel módosul:
                           
                                       i.
                                    
                                    
                                       a hatály egyértelműbbé tétele azért, hogy a bejegyzés kizárólag azokra a nem kevert műanyagokra vonatkozzon, amelyeket – lehetőség szerint a IV. mellékletben említett R3 eljárásra korlátozott – újrafeldolgozásra vagy újrahasználatra való előkészítésre szánnak;
                                    
                                 
                                       ii.
                                    
                                    
                                       a szöveg minőségének javítása, az egyezmény IX. mellékletének B3010 számú bejegyzésében szereplő meghatározás egyszerűsítése a bejegyzés felülvizsgálatával összefüggésben a részes felekre háruló kötelezettségek teljesítésének, illetve betartatásának elősegítése céljából, figyelembe véve, hogy ez a bejegyzés összefüggésben áll az egyezmény II. mellékletében, a nem veszélyes műanyaghulladék vonatkozásában javasolt bejegyzéssel;
                                    
                                 
                     
                           d)
                        
                        
                           az Unió azt javasolja, illetve támogatja, hogy a módosítások alkalmazásának kezdőnapja valamely, az egyezmény 18. cikkében meghatározottnál későbbi, megfelelő időpont legyen.
                        
                     
            
               (2)   Amennyiben az egyezményben részes felek konferenciájának tizennegyedik ülésén a veszélyes műanyaghulladékról szóló új bejegyzésre vonatkozó kiegészítést vagy az egyezmény II. melléklete B3010 számú bejegyzésének felülvizsgálatát, illetve mindkettőt elfogadják, az Unió megteszi az OECD-határozat és az egyezmény 11. cikke értelmében az adott esetben ahhoz szükséges lépéseket, hogy a nem veszélyes műanyaghulladéknak, ezen belül a nem veszélyes műanyaghulladékok bizonyos keverékeinek az Unión és az EGT-n belüli szállítására vonatkozó jelenlegi ellenőrzések változatlanok maradjanak.
            
         
         
            2. cikk
            A részes felek konferenciájának tizennegyedik ülésén kibontakozó fejlemények fényében az 1. cikkben említett álláspontot az Unió képviselői – a tagállamokkal egyeztetve – helyszíni koordinációs értekezletek keretében a Tanács további határozata nélkül pontosíthatják.
         
         
            3. cikk
            Ez a határozat az elfogadásának napján lép hatályba.
         
         
            Kelt Luxembourgban, 2019. április 15-én.
            
               
                  a Tanács részéről
               
               
                  az elnök
               
               P. DAEA
            
         
         
            (1)  A Tanács 93/98/EGK határozata (1993. február 1.) a veszélyes hulladékok országhatárokat átlépő szállításának és ártalmatlanításának ellenőrzéséről szóló egyezménynek (bázeli egyezmény) a Közösség részéről történő megkötéséről (HL L 39., 1993.2.16., 1. o.).
         
            (2)  Az Európai Parlament és a Tanács 1013/2006/EK rendelete (2006. június 14.) a hulladékszállításról (HL L 190., 2006.7.12., 1. o.).